Diari Oficial de la Generalitat Valenciana


Sumari del DOGV 7235, del 17-03-2014 (2014/2263)

RESOLUCIÓ de 13 de març de 2014, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre la Generalitat, la Universitat de València-Estudi General i l'Ajuntament de València, per a la constitució d'una xarxa de creació i transferència de coneixement per a la inclusió social.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7235

Data del DOGV
:   17-03-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/2263


Data del document
:   13-03-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 13 de març de 2014, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre la Generalitat, la Universitat de València-Estudi General i l'Ajuntament de València, per a la constitució d'una xarxa de creació i transferència de coneixement per a la inclusió social. [2014/2263]  
La Generalitat, la Universitat de València-Estudi General i l'Ajuntament de València han subscrit, prèvia tramitació reglamentària, el 20 de novembre de 2013, el conveni marc de col·laboració per a la constitució d'una xarxa de creació i transferència de coneixement per a la inclusió social.  
En compliment del que establix l'article 3.4 del Decret 20/1993, de 8 de febrer, del Consell, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 428/2014 i que figura com a annex d'esta resolució.  
  
València, 13 de març de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre la Generalitat, a través de la Conselleria de Benestar Social, la Universitat de València-Estudi General i l'Ajuntament de València, per a la constitució d'una xarxa de creació i transferència de coneixement per a la inclusió social  
  
València, 20 de novembre de 2013  
  
Reunits  
D'una part, el Consell de la Generalitat, representat per Asunción Sánchez Zaplana, consellera de Benestar Social, nomenada pel Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, que es troba autoritzada per a la firma d'este conveni per Acord del Consell de data 31 d'octubre de 2013.  
D'una altra part, la Universitat de València-Estudi General (d'ara en avant UVEG), amb CIF N-3969117-M, i domicili en l'avinguda Blasco Ibáñez, 13, 46633 València, representada per Esteban Morcillo Sánchez, rector de la UVEG, nomenat pel Decret 49/2010, de 26 de març, de 2010, del Govern valencià, que actua en nom i representació d'este organisme, amb poders suficients per a la subscripció d'este acte en virtut del que establixen els Estatuts de la UVEG, poders que no li han sigut derogats ni modificats.  
I, d'una altra, Rita Barberá Nolla, alcaldessa presidenta de l'Ajuntament de València, assistida pel secretari general de l'administració municipal, Francisco Javier Vila Biosca, en compliment de l'Acord adoptat per la Junta de Govern Local de data 11 d'octubre de 2013.  
  
Les parts intervenen en la representació i amb les facultats que els seus respectius càrrecs els conferixen, es reconeixen capacitat i legitimació suficient en dret per a atorgar el present conveni, i a este efecte,  
  
  
Manifesten  
  
I. Que l'Estatut d'Autonomia de la Comunitat Valenciana, en l'article 49, apartats 24 i 27, establix la competència exclusiva de la nostra Comunitat en matèria de servicis socials, així com en matèria de les institucions públiques de protecció i ajuda de menors, jóvens, emigrants, tercera edat, persones amb discapacitat i altres grups o sectors necessitats de protecció especial, inclosa la creació de centres de protecció, reinserció i rehabilitació.  
Així mateix, l'Estatut, en l'article 15, preveu l'actuació de la Generalitat en matèria de lluita contra la pobresa i l'exclusió social i el compromís amb la inserció social.  
A la Conselleria de Benestar Social li corresponen, en virtut del Decret 19/2012, de 7 de desembre, del president de la Generalitat, les competències de l'Administració de la Generalitat en matèria de polítiques de prestació social, servicis socials, dependència, persones amb discapacitat, família, menors, adopcions, joventut, dona, cooperació al desenrotllament i immigració.  
En desplegament de les previsions estatutàries, la Llei 5/1997, de 25 de juny, per la qual es regula el Sistema de Servicis Socials en l'àmbit de la Comunitat Valenciana, establix, en l'article 4, que les actuacions en l'àmbit dels servicis socials tendiran a establir una política social per a superar les condicions que donen lloc a la pobresa i a la desigualtat social, evitant i corregint els mecanismes que originen la marginació i promovent majors quotes de benestar social.  
El II Pla d'Inclusió i Prevenció de l'Exclusió Social de la Comunitat Valenciana 2011-2013, aprovat al març de 2011, arreplega, com un dels seus objectius estratègics, el treball conjunt amb les universitats valencianes, tant en investigació social, com en sensibilització i formació en inclusió social, per mitjà d'accions que preveuen la creació d'una xarxa interinstitucional de transferència de coneixements, materialitzada, entre altres, a través de l'establiment dels oportuns convenis.  
  
  
II. Que la Universitat de València-Estudi General, d'acord amb allò que arrepleguen els seus Estatuts, aprovats pel Decret 128/2004, de 30 de juliol, del Consell de la Generalitat Valenciana, és una institució de dret públic, amb personalitat jurídica i patrimoni propis i amb els drets reconeguts per la Constitució i les altres lleis vigents. Desenrotlla les seues activitats de formació, investigació i desenrotllament científic i tecnològic i està interessada a col·laborar amb els sectors socioeconòmics per a assegurar un dels fins de la formació i la investigació, que és la innovació i la modernització del sistema social i productiu.  
  
  
III. Que l'Ajuntament de València, dins de la normativa vigent, Llei 5/1997, de 25 de juny, per la qual es regula el Sistema de Servicis Socials en l'àmbit de la Comunitat Valenciana, té la competència en els servicis socials generals i, concretament, en l'anàlisi de les necessitats i de la problemàtica social. Els ajuntaments, com a entitats més pròximes a les necessitats de les persones, han de desenrotllar accions d'estudi, investigació i planificació en matèria d'inclusió social. L'Ajuntament de València té incorporades estratègies d'estudi i investigació en matèria de servicis socials, i ha obert una línia de participació en investigacions més àmplies dins del context del seu II Pla d'Inclusió.  
  
  
IV. Que la profunditat i extensió de l'actual crisi econòmica, està produint noves situacions d'exclusió social i de pobresa, agreujant les ja preexistents, així com generant canvis accelerats en els perfils de vulnerabilitat social, estenent els clàssics perfils personals i de grups vulnerables i de risc, a uns altres de nous, nombrosos i inusitats, segons els diversos i complexos factors econòmics, socials i laborals que incidixen sobre estes persones de forma simultània.  
  
En esta conjuntura es fa imprescindible conéixer objectivament i científicament quins són eixos nous perfils, com es caracteritzen, on se situen i quines són les seues necessitats, tant per a poder actuar de manera preventiva, com per a coadjuvar en el disseny i la implementació de programes, mesures i accions efectives que ajuden a pal·liar els efectes devastadors que la crisi té sobre nombrosos col·lectius, famílies i persones.  
  
V. Que les parts tenen objectius i interessos comuns en l'àrea del benestar, la cohesió i la inclusió socials.  
  
VI. Per raó de tot això, les parts consideren convenient acréixer les seues relacions, establint per a això els instruments adequats.  
  
Per tot això, acorden subscriure el present conveni marc de col·laboració, d'acord amb les següents  
  
  
  
Clàusules  
  
Primera. Objecte  
L'objecte d'este conveni marc és la creació d'una xarxa interinstitucional de creació i transferència de coneixement, amb les universitats i ajuntaments de la Comunitat Valenciana, per al foment de la investigació i la formació en matèria d'inclusió social.  
  
Amb la creació de la xarxa es pretén aconseguir un coneixement objectiu, rigorós i puntual de la realitat social de la Comunitat Valenciana, a través de l'intercanvi d'informació i bones pràctiques, així com de la realització d'investigacions, estudis i informes en tots els temes vinculats amb la prevenció de la pobresa i l'exclusió social i la promoció de la inclusió social, a fi que estes puguen revertir en la millora de les condicions, qualitat de vida i benestar de tota la ciutadania de la Comunitat Valenciana.  
  
Segona. Denominació de la xarxa  
La xarxa creada pel present conveni marc es denominarà Xarxa Inclou.  
  
Tercera. Àmbit d'actuació  
Les actuacions previstes en este conveni es desenrotllaran en l'àmbit territorial de la Comunitat Valenciana.  
  
Quarta. Objectius de la xarxa  
Per a l'èxit de l'anterior fi, els objectius de la xarxa seran els següents:  
a) Implementar una experiència pionera en el terreny de la col·laboració i la cooperació entre l'Administració pública autonòmica valenciana, la Universitat i les administracions locals, per a aconseguir la màxima sinergia en l'àmbit de l'exclusió social, a través de la participació d'universitats i ajuntaments de la Comunitat Valenciana.  
  
b) Constituir-se en referent de la Comunitat Valenciana en matèria d'estudi i investigació sobre el risc i situació d'exclusió social, així com sobre la reflexió en polítiques socials inclusives.  
c) Maximitzar la rendibilitat social de les accions i intervencions desenrotllades des de la Conselleria de Benestar Social i les àrees d'acció social de les administracions locals.  
d) Realitzar estudis i investigacions sobre situacions de vulnerabilitat, risc o pobresa i exclusió social en la població i territori de la Comunitat Valenciana, de tipus sincrònic, diacrònic i comparat, atenent especialment la seua evolució i pronòstic.  
e) Analitzar l'abast dels indicadors de mesura de l'exclusió-inclusió social més utilitzats en organismes nacionals i internacionals, així com dissenyar, elaborar i desenrotllar nous indicadors i realitzar l'explotació de fonts i bases de dades específiques.  
f) Establir criteris objectius i científics que faciliten l'avaluació de l'eficàcia i eficiència de les inversions i polítiques realitzades en matèria d'inclusió social, a fi de maximitzar la seua rendibilitat i poder així dirigir els recursos existents cap a les necessitats més urgents i prioritàries en cada moment. Entre eixes polítiques destaca especialment el Pla d'inclusió i prevenció de l'exclusió social, respecte del qual es pretén contribuir a l'avaluació i valoració de resultats i d'impacte.  
  
g) Recopilar bones pràctiques en matèria d'inclusió social, perquè servisca de difusió i estímul a la generació d'idees i iniciatives noves en matèria d'intervenció davant de situacions de risc o exclusió social.  
  
h) Incrementar l'impacte de les polítiques i inversions socials de naturalesa inclusiva, per mitjà de l'aplicació de les conclusions i resultats de les investigacions i avaluacions.  
i) Establir mecanismes de coordinació amb altres xarxes relacionades amb la inclusió social, tant nacionals com internacionals, per a la posada en comú d'experiències de xarxes, fòrums i intercanvis.  
j) Publicar els resultats de les anàlisis realitzades, per a, per mitjà de la seua difusió, entrar en contacte amb altres experiències semblants.  
k) Dissenyar i implementar accions curriculars formatives dirigides a professionals, personal tècnic i alumnat dels diferents graus de ciències socials i al voluntariat i professionals del tercer sector, de manera que els coneixements generats revertisquen en la població universitària i especialitzada.  
l) Organitzar cursos específics, jornades, tallers, trobades, congressos, activitats d'estudi i investigació, publicacions, així com qualssevol altres actuacions que estiguen relacionades amb l'objecte de la xarxa que es crea a través d'este conveni marc, a fi de servir de punt de trobada entre diverses experiències, i també per a la difusió de productes i resultats, sensibilització i generació d'iniciatives.  
  
m) Presentar projectes d'investigació a les diferents convocatòries públiques o privades, nacionals i internacionals que es produïsquen, a fi d'aconseguir finançament per a la labor investigadora de la xarxa.  
  
  
Quinta. Composició de la xarxa  
La xarxa es constituïx amb les entitats firmants d'este conveni marc, amb la possibilitat de ser ampliada a altres universitats i ajuntaments de la Comunitat Valenciana.  
  
Sexta. Adhesió a la xarxa  
La Conselleria de Benestar Social podrà proposar la incorporació de nous membres a la xarxa. La seua adhesió serà aprovada per majoria dels seus membres. La vinculació es materialitzarà a través de la firma de la corresponent addenda al present conveni marc redactada a este efecte.  
  
Sèptima. Finançament de la xarxa  
L'aplicació i execució del present conveni marc no tindrà cap incidència en la dotació dels capítols de gasto assignats a la Conselleria de Benestar Social i, en tot cas, serà atesa amb els seus mitjans personals i materials.  
A través de convocatòries públiques o privades de projectes i activitats podran finançar-se actuacions encaminades a la consecució dels objectius de la Xarxa que es crea per mitjà del present conveni marc.  
  
  
Octava. Grups de treball de la xarxa  
La xarxa podrà constituir-se en grups de treball amb caràcter específic, si és procedent, per a la seua millor operativitat.  
  
Novena. Comissió Mixta  
1. Sense perjuí de les tasques d'impuls i coordinació per part de la Conselleria de Benestar Social, es constituirà una Comissió Mixta per al seguiment del present conveni marc, que estarà formada, almenys, per dos representants de cada part, designats a este efecte per cada entitat integrant de la xarxa.  
2. El funcionament de la Comissió, com a òrgan col·legiat, s'atindrà al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
3. La Comissió estarà presidida per un representant de la Conselleria de Benestar Social.  
4. La Secretaria de la Comissió serà exercida amb caràcter anual i de forma rotatòria per tots els components de la xarxa. El primer any, la Secretaria l'exercirà l'Ajuntament de València.  
5. A la Comissió Mixta li correspon la programació, el seguiment i la valoració de les activitats derivades d'este conveni marc de col·laboració. Les seues funcions seran, entre altres, les següents:  
- Coordinació i dinamització de la xarxa.  
- Busca de fonts de finançament per a projectes d'investigació.  
  
- Determinació i priorització d'àmbits i temes concrets, d'interés comú, susceptibles de ser estudiats.  
- Adopció de decisions sobre les estratègies de difusió dels resultats de la xarxa.  
  
Deu. Condicions de participació de personal investigador de la UVEG en la xarxa  
La participació del personal investigador de la UVEG en les activitats arreplegades en el present conveni s'efectuarà d'acord amb la reglamentació pròpia de la UVEG arreplega en els seus Estatuts i en el Reglament per a la Realització de Treballs de Caràcter Científic, Tècnic o Artístic i Desenrotllament de Cursos d'Especialització i d'acord amb la Llei d'Incompatibilitats del Personal al Servici de les Administracions Públiques, la Llei Orgànica 6/2001, de 21 de desembre d'Universitats, modificada per la Llei Orgànica 4/2007, de 12 d'abril, i la resta de legislació civil, mercantil i administrativa aplicable. Les col·laboracions derivades d'este conveni marc quedaran sotmeses a les normes ací indicades i a aquelles que s'establisquen para cada un dels convenis específics que se subscriguen, tenint en compte la naturalesa de la col·laboració.  
  
Onze. Convenis específics  
Per a l'èxit dels objectius de la xarxa establits en la clàusula quarta del present conveni de col·laboració, s'instrumentaran convenis específics entre les parts firmants del present conveni marc que participaran en els projectes o programes d'actuació concreta que siguen l'objecte del conveni específic que es formalitze.  
Cada conveni específic que se subscriga haurà de contindre, entre altres, els aspectes següents:  
- Definició de l'objecte que es perseguix.  
- Descripció del Pla de treball, que inclourà les seues distintes fases i la cronologia del seu desenrotllament.  
- Si és el cas, pressupost total i mitjans materials i humans que requerisca l'esmentat programa, especificant les aportacions de cada entitat.  
- Normes per a la coordinació, execució i seguiment del projecte.  
  
- Noms de les persones que es responsabilitzaran del seguiment del conveni.  
- Regulació de la propietat intel·lectual i industrial que del conveni específic puga derivar-se.  
- I aquelles altres clàusules que siguen necessàries per a regular l'objecte del conveni.  
  
Dotze. Obligacions de les parts  
Les parts firmants del present conveni marc es comprometen a col·laborar solidàriament entre si per al major i millor compliment dels objectius de la xarxa. Així, posaran a disposició d'esta els mitjans propis que siguen necessaris dins de les possibilitats existents en cada moment.  
  
La Conselleria de Benestar Social liderarà l'impuls i coordinació del present conveni marc, a fi que es puguen assolir els objectius de la xarxa que es crea a través d'este, per a la qual cosa durà a terme el seguiment dels projectes, programes i actuacions que es desenrotllen. Així mateix, supervisarà els convenis específics que es formalitzen en els termes establits en la clàusula onze.  
La Universitat de València-Estudi General liderarà l'impuls investigador i formatiu, en sentit ampli, i es responsabilitzarà de la coordinació científica i metodològica del procés investigador, des del disseny a la implementació de projectes d'estudi i investigació.  
L'Ajuntament de València liderarà la implementació i posada en marxa de programes, pràctiques, activitats i experiències, de caràcter socialment innovador, fruit de propostes i resultats d'investigacions de la xarxa.  
  
Tretze. Propietat intel·lectual i publicació dels resultats de les investigacions i estudis  
La propietat intel·lectual de les accions realitzades es regularan en cada cas tal com s'indica en la clàusula deu.  
En el cas de publicacions resultants de les diferents accions regulades conforme s'indica en la clàusula deu, es farà sempre menció de la participació de la xarxa.  
La pertinença a la xarxa també haurà de ser citada en tots els materials, fòrums, actes públics i pàgines web en què participen algun dels seus membres, sempre que siga en el desenrotllament d'alguna acció en el marc del present conveni marc de col·laboració.  
  
Catorze. Confidencialitat i protecció de dades de caràcter personal  
  
Cada una de les parts es compromet a no difondre les informacions científiques, tècniques o procedents de bases de dades o expedients, pertanyents a les altres parts a què hagen tingut accés en el desenrotllament del present conveni marc.  
Les dades de caràcter personal que puguen ser utilitzades com a conseqüència de les actuacions d'investigació o estudi que es deriven del present conveni marc i que corresponguen a la Conselleria de Benestar Social, es troben incorporats i tractats en els corresponents fitxers de dades de caràcter personal inscrits en l'Agència Espanyola de Protecció de Dades de Caràcter Personal i, per tant, gaudixen de la protecció requerida per la Llei Orgànica 15/1999, de 13 de desembre, de Protecció de Dades de Caràcter Personal, als efectes de l'exercici dels drets d'accés, rectificació, cancel·lació i oposició.  
  
  
Quinze. Termini de vigència  
El present conveni marc entrarà en vigor el dia de la seua firma i mantindrà la seua vigència per un termini de tres anys. Transcorregut el dit termini, les seues possibles pròrrogues requeriran la tramitació de l'oportuna addenda, així com l'autorització del Consell.  
Les addendes que, si és el cas, es formalitzen per a l'adhesió de noves entitats al conveni marc, esgotaran la seua vigència en la mateixa data en què finalitze el conveni o les seues pròrrogues.  
  
Setze. Finalització i causes d'extinció  
La vigència d'este conveni marc finalitzarà per compliment del termini de duració inicial o de les seues pròrrogues, si és el cas.  
A més, el conveni marc podrà extingir-se per qualsevol de les causes següents:  
- Mutu acord de les parts.  
- L'incompliment per alguna de les parts de les seues obligacions.  
- Per resolució unilateral de qualsevol de les parts firmants, amb denúncia prèvia expressa i notificada per escrit a les parts, amb una antelació mínima de tres mesos. La Conselleria de Benestar Social serà l'encarregada de comunicar esta circumstància a la resta de les entitats adherides al conveni marc. En tot cas, les parts es comprometen a finalitzar el desenrotllament de les accions ja iniciades en el moment de la notificació de la denúncia.  
La Conselleria de Benestar Social tindrà la facultat de proposar l'exclusió de qualsevol integrant de la xarxa per incompliment de les seues obligacions. La decisió haurà de ser adoptada per majoria dels membres de la xarxa.  
La rescissió del conveni marc per la Conselleria de Benestar Social comportarà, d'acord amb la seua responsabilitat institucional, l'extinció de la xarxa.  
  
Dèsset. Règim jurídic  
Este conveni marc té caràcter administratiu i es regirà pel que establixen les seues clàusules o, a falta d'això, pel que establix la normativa general.  
La resolució de les controvèrsies que pogueren plantejar-se sobre la interpretació i execució del present conveni marc hauran de resoldre's per mutu acord entre les parts, a través de la Comissió Mixta. Si no pot aconseguir-se el dit acord, les possibles controvèrsies hauran de ser resoltes de conformitat amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
  
I en prova de conformitat, i perquè conste als efectes oportuns, les parts firmen el present document, per triplicat exemplar, i a un sol efecte, en el lloc i la data a l'inici indicats.  
  
Per la Conselleria de Benestar Social: Asunción Sánchez Zaplana.  
Per l'Ajuntament de València: Rita Barberá Nolla.  
Per la Universitat de València-Estudi General: Esteban Morcillo Sánchez.